**Οι διαφορές της πολυπολιτισμικότητας και της διαπολιτισμικότητας**

Στα σύγχρονα κράτη υπάρχουν κοινωνικές ομάδες με διαφορετικό πολιτισμικό υπόβαθρο. Αυτή η συνύπαρξη των διαφορετικών πολιτισμών δημιουργεί το πολυπολιτισμικό περιβάλλον - πολυπολιτισμικότητα.

Η πολυπολιτισμικότητα οπότε, είναι η κατάσταση κατά την οποία αναγνωρίζεται η ύπαρξη διαφορετικών πολιτισμών, αλλά δεν προωθείται η αλληλεπίδραση αυτών των πολιτισμών μεταξύ τους, ούτε και με τον κυρίαρχο πολιτισμό του κράτους. Υπάρχει μια άρνηση στο να γίνει αποδεκτή και να υπάρξει διαχείρηση της διαφορετικότητας ενώ προφανώς εξακολουθούν να υπάρχουν και διάφοροι πυρήνες που προωθούν την ενσωμάτωση και την αφομοίωση των διάφορων πολιτισμών στον κυρίαρχο σε ένα πολυπολιτισμικό περιβάλλον.

Η διαπολιτισμικότητα προυποθέτει την ύπαρξη της πολυπολιτισμικότητας, χωρίς να απορρέει από αυτήν και ενώ η πολυπολιτισμικότητα είναι η επικρατούσα κατάσταση η διαπολιτισμικότητα είναι το ζητούμενο αποτέλεσμα δηλαδή η αλληλεπίδραση μεταξύ των διαφορετικών πολιτισμών.

Οι όροι «πολυπολιτισμικός - multicultural» και «διαπολιτισμικός - intercultural» δεν έχουν ευδιάκριτα εννοιολογικά όρια και συνήθως ο πρώτος χρησιμοποιείται για να περιγράψει μια πραγματικότητα και την εξέλιξή της και ο δεύτερος για να δηλώσει τη δυναμική αλληλεπίδραση, την αμοιβαία αναγνώριση, τη σχέση και τη συνεργασία ανάμεσα σε άτομα διαφόρων εθνικών / μεταναστευτικών ομάδων (Μάρκου, 1996).

Η διαπολιτισμικότητα είναι ένας τρόπος σκέψης με σκοπό μέσω της ανακάλυψης των διαφορών την ολοκλήρωση των πολιτισμών ώστε να ανταλλάξουν απόψεις, ιδέες και να κριτικάρουν συμπεριφορές και σκέψεις ώστε να υπάρξει μια πολιτισμική ένωση. Η γενίκευση και ολοκλήρωση της διαπολιτισμικότητας είναι η συμπερίληψη όπου περιλαμβάνεται και η ειδική εκπαίδευση σε μια ευρύτερη αλληλεπίδραση.